EFTAn valvontaviranomaisen 20 päivänä tammikuuta 2003 Islantia vastaan nostama kanne (Asia E-1/03)



Virallinen lehti nro C 075 , 27/03/2003 s. 0013 - 0013



EFTAn valvontaviranomaisen 20 päivänä tammikuuta 2003 Islantia vastaan nostama kanne (Asia E-1/03) (2003/C 75/13) EFTAn valvontaviranomainen, Rue de Trèves 74, B-1040 Bruxelles/Brussel, on nostanut 20 päivänä tammikuuta 2003 EFTAn tuomioistuimessa kanteen Islantia vastaan. Kanteen esittivät Niels Fenger ja Elisabethann Wright, jotka toimivat EFTAn valvontaviranomaisen asiamiehinä. Kantaja pyytää, että tuomioistuin 1. julistaisi, että Islanti on laiminlyönyt Euroopan talousalueesta tehdyn sopimuksen (jäljempänä "ETA-sopimus") 36 artiklan sekä yhteisön lentoliikenteen harjoittajien pääsystä yhteisön sisäisen lentoliikenteen reiteille 23 päivänä heinäkuuta 1992 annetun neuvoston asetuksen (ETY) N:o 2408/92 3 artiklan 1 kohdan mukaiset velvoitteensa pitämällä voimassa lentoliikenneinfrastruktuurin talousarviota ja lentoliikenteen tuloja koskevan Islannin lain N:o 31/1987 (Lög nr. 31 frá 27. mars 1987 um flugmálaáætlun og fjáröflun til framkvæmda í flugmálum), jonka perusteella Islannista muihin ETA-valtioihin suuntautuviin lentoihin sovelletaan korkeampaa verokantaa kuin kotimaan lentoihin sekä Grönlantiin ja Färsaarille suuntautuviin lentoihin, ja 2. määräisi Islannin maksamaan oikeuskäsittelystä aiheutuvat kustannukset. Oikeusperusta ja taustatiedot sekä kanteen tueksi esitetyt oikeusseikkoja koskevat väitteet: - ETA-sopimuksen 36 artiklassa edellytetään, että poistetaan sellaiset rajoitukset, jotka koskevat muuhun EY:n jäsenvaltioon tai EFTA-valtioon kuin palvelujen vastaanottajan valtioon sijoittautuneen EY:n jäsenvaltion tai EFTA-valtion kansalaisen vapautta tarjota palveluja Euroopan talousalueella. - ETA-sopimuksen 38 artiklassa määrätään, että vapauteen tarjota palveluja liikenteen alalla sovelletaan liikennettä koskevan 6 luvun määräyksiä. ETA-sopimuksen 39 artiklan mukaan sopimuksen 30 ja 32-34 artiklan määräyksiä sovelletaan myös palvelujen tarjoamisen vapautta koskeviin kysymyksiin. - ETA-sopimuksen 36 artiklaa vastaavassa EY:n perustamissopimuksen 49 artiklassa kielletään sellaisten kansallisten säädösten soveltaminen, joilla rajoitetaan palvelun tarjoajan mahdollisuuksia käyttää kyseisessä artiklassa tarkoitettua vapautta ilman, että se olisi objektiivisesti perusteltua. Lisäksi EY:n perustamissopimuksen 49 artiklassa kielletään sellaisen kansallisen säädöksen soveltaminen, jonka perusteella palvelujen tarjoaminen jäsenvaltioiden välillä on vaikeampaa kuin niiden tarjoaminen yksinomaan yhdessä jäsenvaltiossa. - Euroopan yhteisöjen tuomioistuimen mukaan EY:n perustamissopimuksen 49 artiklassa ei vaadita ainoastaan poistamaan kaikkea palvelujen tarjoajan syrjintää kansalaisuuden perusteella, vaan siinä edellytetään myös kaikkien sellaisten rajoitusten poistamista, jotka koskevat liikenteen alaan liittyvien palvelujen tarjoamista, lailla määrätyt maksut mukaan luettuina. - Euroopan yhteisöjen tuomioistuimen mukaan yhteisön lentoliikenteen harjoittajien pääsystä yhteisön sisäisen lentoliikenteen reiteille 23 päivänä heinäkuuta 1992 annetun neuvoston asetuksen (ETY) N:o 2408/92 tarkoituksena on muun muassa määritellä palvelun tarjoamisen vapauden periaatteen soveltamisehdot lentoliikenteen alalla sekä poistaa lentomatkoihin liittyvien palvelujen osalta rajoitukset, jotka koskevat vapautta tarjota palveluja yhteisen liikennepolitiikan puitteissa. - Lentoliikenneinfrastruktuurin talousarviota ja lentoliikenteen tuloja koskevan Islannin lain N:o 31/1987 (Lög nr. 31 frá 27. mars 1987 um flugmálaáætlun og fjáröflun til framkvæmda í flugmálum) käännöksen mukaan lain 5 artiklan 1 kohdassa, sellaisena kuin se on muutettuna, säädetään, että kustakin ilma-aluksella Islannista johonkin muuhun maahan matkustavasta matkustajasta on maksettava erillinen lentokenttävero. Lain 6 artiklan 1 kohdan mukaan lentokenttävero on 1250 Islannin kruunua matkustajasta, joka matkustaa Islannista johonkin muuhun maahan, kun taas lain 7 artiklan 1 kohdassa säädetään, että matkustajia Islannissa tai Islannista Färsaarille tai Grönlantiin kuljettavat lentoyhtiöt maksavat veroa 165 Islannin kruunua kutakin näillä reiteillä matkustavaa lentomatkustajaa kohti.